CELEX: C2005/031/52
Language: fi
Date: 2005-02-05 00:00:00
Title: Asia T-456/04: Association Française des Opérateurs de Réseaux et Services de Télécommunications — AFORS Télécomin 12.11.2004 Euroopan yhteisöjen komissiota vastaan nostama kanne

5.2.2005   
            
            
               FI
            
            
               Euroopan unionin virallinen lehti
            
            
               C 31/27
            
         Association Française des Opérateurs de Réseaux et Services de Télécommunications — AFORS Télécomin 12.11.2004 Euroopan yhteisöjen komissiota vastaan nostama kanne
   (Asia T-456/04)
   (2005/C 31/52)
   Oikeudenkäyntikieli: ranska
   Association Française des Opérateurs de Réseaux et Services de Télécommunications - AFORS Télécom, kotipaikka Pariisi (Ranska), on nostanut 12.11.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajana on asianajaja Olivier Fréget.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa komission 2.8.2004 tekemän päätöksen nro C(2004)3060, joka koskee Ranskan France Télécomille myöntämää valtiontukea, 2 artiklan ja
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Ranskalaisen televiestintäalan yrityksen France Télécomin taseen tasapainottamiseen tähtäävän suunnitelman yhteydessä Ranska, joka kyseisenä aikana oli viimeksi mainitun yrityksen enemmistöosakas, myönsi tälle 9 miljardin euron suuruisena luottona osakaslainan kyseisen yrityksen omien varojen vahvistamiseen. Komissio totesi kanteen kohteena olevalla päätöksellä, että kyseessä oleva laina oli valtiontukea. Komissio päätti kuitenkin kyseessä olevan päätöksen 2 artiklalla, ettei tukea ollut perittävä takaisin.
   Kantaja, joka väittää, että siihen kuuluu suuri osa Ranskan televiestintäalan vaihtoehtoisista, France Télécomin välittöminä kilpailijoina olevista operaattoreista, katsoo, että sillä on oikeus vaatia kyseisen 2 artiklan kumoamista. Kantaja tuo kanteensa tueksi ensiksi esille, että komissio teki ilmeisen arviointivirheen, kun se katsoi, ettei se voinut arvioida etua, jonka France Télécom sai Ranskan valtion toiminnan ja lausumien välityksellä. Komissio loukkasi kantajan mukaan lisäksi suhteellisuusperiaatetta, koska kantajan mukaan markkinoita olisi vahingoittanut vähemmän se, että komissio olisi määrännyt palautettavaksi edun ja kilpailuvaikutusten todellista arvoa pienemmän määrän, kuin se, että takaisinperinnästä ei määrätty lainkaan. Kantaja väittää tämän jälkeen, että komission ei missään tapauksessa olisi tarvinnut arvioida täsmällisesti tuen määrää.
   Kantaja väittää myös, että komissio ei noudattanut vakiintunutta oikeuskäytäntöä, jonka mukaan velvollisuudesta periä laittomat tuet takaisin ei voida poiketa kuin poikkeuksellisissa olosuhteissa tai jos takaisinperintä on täydellinen mahdottomuus. Kantaja vetoaa myös siihen, että komissio katsoi sen mukaan virheellisesti, että tuen takaisinperintä loukkaisi puolustautumisoikeuksia ja luottamuksensuojan periaatetta.
   Kantaja väittää lisäksi, että komissio loukkasi avoimuuden periaatetta, kun se ei luovuttanut niille kolmansille osapuolille, joita asia koskee, mukaan lukien kantaja, tiettyjä Ranskan toimittamia asiantuntijalausuntoja, joilla on kantajan mukaan ollut ratkaiseva merkitys komission ratkaisulle.
   Kantaja katsoo myös, että komissio käytti väärin menettelyä, kun se ei ottanut huomioon omissa rakenneuudistustukia koskevissa suuntaviivoissaan asettamiaan vaatimuksia. Kantajan mukaan lisäksi jo se, että todetaan, että tuki on yhteismarkkinoille soveltumatonta, mutta ei tämän jälkeen vaadita tuen takaisinperintää, on harkintavallan väärinkäyttöä. Kantaja vetoaa lopuksi perusteluvelvollisuuden laiminlyöntiin.